****

**Ziņa presei** 2025. gada 1. oktobris

**LLTA “Lauku ceļotājs” aicina valdību pārskatīt VSAOI regulējumu nepilna laika nodarbinātībai**

 *Esošais VSAOI regulējums rada nesamērīgu ekonomisko un administratīvo slogu uzņēmējiem, ierobežo skolēnu, studentu un vecāku iespējas strādāt, dzenot uzņēmējus ‘’pelēkajā zonā”. Uzņēmēji vēlas maksāt samērīgus nodokļus un piedāvā risinājumus.*

Latvijas Lauku tūrisma asociācija “Lauku ceļotājs” ir vērsusies pie Saeimas Tautsaimniecības komisijas, kā arī atbildīgajām ministrijām un iestādēm ar aicinājumu pilnveidot valsts sociālās apdrošināšanas obligāto iemaksu (VSAOI) regulējumu.

Pašreizējā kārtība paredz, ka par nepilna laika darbiniekiem jāveic pilnas minimālās VSAOI iemaksas, pat ja darbinieks nostrādā tikai dažas stundas vai dienas mēnesī. Tas nozīmē, ka šīs iemaksas jāsedz no uzņēmēja paša līdzekļiem – no faktiski negūtiem ienākumiem, jo nepilna laika darbinieks uzņēmumam nerada atbilstošus ieņēmumus. Šāda sistēma liedz uzņēmējiem legāli nodarbināt iedzīvotāju grupas, kas labprāt izmantotu iespējas strādāt nepilnu laiku, piemēram, vecākus ar bērniem, skolēnus un studentus, kā arī ietekmē uzņēmumu dzīvotspēju reģionos. Trūkst skaidrojuma, kāds īsti ir pamatojums pieprasīt no darba devēja pilnā apmērā minimālās VSAOI par darbinieku, kurš strādā nepilnu laiku.

Papildus problēmu rada apgrūtinošā īslaicīgās nodarbinātības reģistrācija – katram darbiniekam, kas pieņemts, piemēram, viesu namā atsevišķa pasākuma apkalpošanai, jāslēdz līgums, jāaprēķina atvaļinājumi un jāsniedz atskaites, kas mazajiem uzņēmumiem kļūst par nesamērīgu administratīvo slogu.

Satraucoša ir arī situācija ar apgādājamā statusu. Skolēni un studenti, kas strādā nepilnu slodzi, apvienojot darbu ar mācībām vai sezonāli, pēc 31. augusta - rudens, ziemas un pavasara brīvlaikā, automātiski zaudē apgādājamā statusu, tādējādi viņu vecāki zaudē iespēju piemērot nodokļu atvieglojumus. Tas ievērojami ietekmē ģimenes budžetus un samazina jauniešu iespējas gūt darba pieredzi legālā veidā.

**Uzņēmēji piedāvā risinājumus:**

* piemērot VSAOI proporcionāli darbinieka nostrādātajam laikam, nevis pilnai minimālajai algai;
* ieviest vienkāršotu īslaicīgās nodarbinātības reģistrāciju ar fiksētu nodevu;
* saglabāt apgādājamā statusu skolēniem un studentiem arī nepilnas slodzes darba gadījumā visa gada garumā.

**LLTA “Lauku ceļotājs” prezidente Asnāte Ziemele:** *“Mūsu mērķis nav izvairīties no nodokļiem, bet panākt, lai tie būtu samērīgi un izpildāmi. Šobrīd spēkā esošā kārtība neveicina legālu nodarbinātību – gluži pretēji, tā dzen uzņēmējus “pelēkajā zonā”. Mēs vēlamies, lai valsts rada reālus priekšnoteikumus godīgai uzņēmējdarbībai un iespēju nodarbināt darba tirgū svarīgas iedzīvotāju grupas.”*

Pilns vēstules teksts [Ierosinājums pilnveidot VSAOI regulējumu par nepilna laika darbiniekiem un apgādībā esošajām personām](https://www.celotajs.lv/lv/news/item/view/1448) .

Ar cieņu
Asnāte Ziemele
Latvijas Lauku tūrisma asociācijas “Lauku ceļotājs” valdes priekšsēdētāja
T. 29285756
asnate@celotajs.lv